钦定古今图书集成/明伦汇编/闺媛典/第165卷 > 宗氏女
## 钦定古今图书集成/明伦汇编/闺媛典/第165卷 > 宗氏女

按《兴化县志》：“宗氏女，兵马指挥宗部女也。许字陈必
尧。必尧读书高邮，倭寇至纵火，尧死焉。女年十八，闻
之，誓以死殉。母寡居，哭劝曰：‘吾母子相依为命，汝死
吾亦死’。乃稍进粥。久之，尧父母俱死，里中闻其贤，争
求婚，女曰：‘吾示以有归，则众望绝矣’。”遂奔丧成礼而
返。居数年，有道士来曰：“我陈必尧也。”乡人聚而观之，
果是，言昔事甚详，必尧小指尖缺一。验之果然。女曰：
“吾心如石，即今在已，于我无与。”道士嗟叹而去。至年
五十馀，闻于朝，下礼部，命有司给粟帛旌之。御史康
某又檄发赎锾为治第。第成，县令择日请移居，盛服
鼓乐迎之。女拜帘内，令拜帘外，士女往观罢市，莫不
感悦。